Nyaya yeZimbabwe Yotsviriridza muAccra kuGhana
Gweta rinorwira kodzero dzevanhu, Va Arnold Tsunga, vanoti nyika dzose dzinofanirwa kuziva zviri kuitika Zimbabwe
Musangano wemakurukota emu Africa anoona nezvekudyidzana nedzimwe nyika we 11th Ordinary Session of the Executive Council, watanga neChina muAccra kuGhana. Makurukota aya anonzi atanga kuzeya nyaya yesarudzo dzekutsvaga nhengo dze African Union Commission, pamwe nedze African Commission on Human and People’s Rights pamwe nekugadzirira zvichange zvichizokurukurwa nevatungamiri venyika dzemuAfrica apo vachatanga musangano wavo, kubva musi weSvondo, kusvika nemusi weChipiri svondo rinouya. Zimbabwe yakamiririrwa naVaSimbarashe Mumbengegwi pamwe negurukota rinoona nezvemitemo, Va Patrick Chinamasa. Vatungamiri venyika dzemu Africa, vakatarisirwa kuzeya nyaya yehurongwa hwekuumba mubatanidzwa wenyika dzemuAfrica kana kuti Union Government of Africa, zveNEPAD, pamwe nezvesarudzo dzasachigaro, mutevedzeri wasachigaro, pamwe nenhengo dzemakomisheni emu AU . Apo vamiriri vedzihurumende vari kuita misangano yavo, masangano anorwira kodzero dzevanhu muAfrica, ari kuitawo misangano yekuongorora nyaya dzekutyorwa kwekodzero dzevanhu muAfrica. NeChina, masangano anorwira kodzero dzevanhu, akaswera ari mumusangano wekuzeya zviri kuitika muZimbabwe. Mutori wenhau weStudio 7, Carole Gombakomba aita hurukuro naVaArnold Tsunga, Executive Director veZimbabwe Lawyers for Human Rights, uyezve vari sachigaro ve Crisis in Zimbabwe Coalition, kuti tinzwe zviri kuitika ku Accra muGhana. Tichiri panyaya yezviri kuitika ku Accra, hurumende neMDC inotungamirwa naVa Morgan Tsvangirai, vari kutarisirwa kutashurana zvakare kumusangano weAfrican Union uyu. MDC iri kumiririrwa naMuzvare Thokozane Khupe, mutevedzeri wemutungamiri webato iri, pamwe nemutevedzeri wemubati wehomwe, VaElton Mangoma. Vane ruzivo nezviri kuitika muhurumende vanoti, hurumende iri kuda kukwezva vatungamiri ve AU kuti vataure nemutungamiri mutsva weBritain, VaGordon Brown, kuitira kuti vabatsire mukupedza matambudziko akatarisana nenyika. Hurumende inonziwo iri kuda kuti AU iitsigirezve ichiti pane vanhu vari kuda kuipidigura VaMugabe vachishanda nehurumende yeBritain neAmerica. Hurumende haisi kudawo kuti nyaya yeSADC yekuiyananisa MDC neZANU-PF inyanyotaurwa nezvayo kumusangano uyu. Asi MDC inoti iri kuda kuti AU ive nechekuita nehurukuro idzi. Mutori wenhau we Studio 7, Blessing Zulu, aita hurukuro naVaMangoma ndokutanga nekuvabvunza kuti ndezvipi zvimwe zvavari kuda kuti AU iite. Dzimwe Nhau Kubva ku Studio 7...